**Poveste cu un cub şi o sferă**

*Dunare*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-am prăbuşit din alte vise

Cu trupul răstignit pe mit

Tot încercând să recreăm himere

Cu irisul de ploi strivit

Şi, însetaţi de lungi deşerturi,

Ne-am repezit să ne sorbim;

Pândeam cuvintele din muguri

– N-aveam răbdare să rodim -

Ne-am bâjbâit cu palme strâmbe

Rămase-aşa din răni mai vechi

– Flămânde braţe se-aruncau

S-adune gemete perechi…

……………………………

În linistea ce se lăsase

Amurgul odihnea pe-un pat

O jumătate dintr-o sferă

Şi-un cub aproape sfărâmat…